ไฟแนนซ์ทูเดย์
โดย...ภูคา
27 มี.ค. 2558

โดย...ภูคา
..หนุ่มที่ฮอตที่สุดตอนนี้ ต้องยกให้ สมชัย สัจจพงษ์ อธิบดีกรมศุลกากร ในฐานะประธานคณะกรรมการสลากกินแบ่งรัฐบาล ที่นักข่าวหาตัวให้ควั่ก หลัง พล.อ.ประยุทธ์ จันทร์โอชา นายกรัฐมนตรี ให้สัมภาษณ์ชัดเจนว่า จะยกเลิกโควตา 5 เสือ ถือเป็นการเบิกทางการจัดสรรโควตาจากนี้ให้รายย่อย ผู้พิการเป็นหลัก จากนี้คงต้องมาดูที่ผลว่า เมื่อให้รายย่อยแล้วสลากยังจะแพงอยู่มั้ย เพราะถ้ารายย่อยยังหอบไปขาย 5 เสือ ทั้งเสือเก่า เสือใหม่ต่อ การกระจายสลากด้วยวิธีนี้ก็ถือว่ายังแก้ปัญหาไม่ตรงจุด
..ส่วนวิธีที่น่าจะได้ผล คือการเปิดให้เอกชนที่กล้าการันตีว่าจะตั้งโต๊ะขายสลากตามราคาได้โควตาไป เพื่อให้มีการแข่งขัน ขนาดแค่มีข่าวจะขายสลากที่ร้านสะดวกซื้อยังสะเทือนแม่ค้าปั่นจักรยานเร่ เพราะคนรอจะซื้อสลาก 80 บาท เสียดายที่สำนักงานสลากฯ ใจไม่แข็งพอ ยอมพ่ายต่อเสียงพวกที่เสียประโยชน์ที่มาก่อม็อบตรงนู้นทีตรงนี้ที
..อีกวิธีที่คาดว่าจะได้ผลคือ การพิมพ์สลากให้ล้นตลาด ให้สลากที่เคยมีค่าเป็นของหาง่าย หรือออกออนไลน์แบบสมัยก่อน ซึ่งวิธีนี้จะแก้ได้ทั้งเรื่องสลากแพงและหวยใต้ดินในคราวเดียว